Els n a c i o n a l s!!!! Com pot ser???

En la guerra civil (incivil), el bàndol franquista imposà els termes «nacionals», per a ells, i «rojos», per als altres.

Com que, per desgràcia, van guanyar, els termes imposats per ells es van fer populars i habituals, i jo recordo molt bé, en la meva infància, i després, que la gent corrent els usava amb tota normalitat: eren els nacionals i els rojos.

La cosa tenia un transfons ideològic molt clar, que jo sempre vaig entendre sense que ningú ho expliqués: ells eren els «nacionals», és a dir, els titulars legítims de la nació, mentre que els altres, els «rojos», el fet que els anomenessin «rojos» era lo de menys, i era normal, perquè ho eren, i amb molt d'honor, però lo important era que ells/es no eren nacionals, no representaven la nació, sinó que eren una cosa externa i negativa.

El temps va anar passant i, amb un augment de la consciència i de la dignitat, tota la gent que ens movíem al voltant dels temes d'història vam anar posant les coses a lloc i ens vam anar acostumant a anomenar els bàndols «franquistes» i «republicans». Semblava que així les coses eren clares i es deia la veritat. Nosaltres no ens vam autoanomenar pas «nacionals», sinó «republicans», que, es digui lo que es digui, no

era exactament lo mateix. Semblava que el tema havia quedat aclarit per sempre.

Doncs recentment, en l'espai d'uns dos o tres mesos, m'he mig enfonsat (només mig, gràcies a Déu), quan, amb una enorme perplexitat, he observat com la companya Assumpta Montellà, en el llibre (per cert, magnífic, i que aprofito l'ocasió per recomanar amb un gran interès) «El silenci dels telers», i la companya Isabel Allende (la Isabel Allende!!), en el llibre, no menys recomanable, «Largo pétalo de mar», anomenen, amb tota naturalitat, les tropes de Franco com els nacionals!!

**Com pot ser!!! Com ha pogut passar una cosa així???**

No vam ser capaços de fer penetrar més en la consciència popular la lògica de la nostra dignitat (el fet de ser tan nacionals com qui sigui, i, per descomptat, MOLT més que ells). ¿No va ser assumit el canvi de denominació, la denominació correcta i positiva, més enllà del cercle dels aficionats a la història?? És que el tema va molt més enllà de l'interès per la història, i afecta de ple la nostra consciència de dignitat com a ciutadans.

Vaig comentar el tema, de manera discreta, amb la companya Assumpta, per correu, i somio amb la confiança que n'hi haurà hagut prou. No puc accedir a la companya Isabel Allende.

Lo més trist, en les conquestes socials o culturals, és el fet que, quan amb penes i treballs hem conquerit un dret, o un concepte correcte, el tornem a perdre.

Antoni Ferret